Diari Oficial de la Generalitat Valenciana


Sumari del DOGV 7501, del 09-04-2015 (2015/3185)

DECRET 41/2015, de 2 d'abril, del Consell, pel qual es creen les categories de personal estatutari de l'Àrea Funcional d'Informàtica, Aplicacions i Sistemes de la Conselleria de Sanitat i s'establix el procediment d'integració en la condició de personal estatutari del personal funcionari del col·lectiu d'informàtica que ha estat prestant servici en institucions sanitàries.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/04/02/41/dof/vci/html**

### Dades del document

Número de DOGV
:   7501

Data del DOGV
:   09-04-2015

Secció del DOGV
:   I. DISPOSICIONS GENERALS

Número del document
:   2015/3185


Data del document
:   02-04-2015

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * professió de la informàtica
    * legislació
    * funcionari
    * qualificació del personal
    * descripció de funcions
    * salari

DECRET 41/2015, de 2 d'abril, del Consell, pel qual es creen les categories de personal estatutari de l'Àrea Funcional d'Informàtica, Aplicacions i Sistemes de la Conselleria de Sanitat i s'establix el procediment d'integració en la condició de personal estatutari del personal funcionari del col·lectiu d'informàtica que ha estat prestant servici en institucions sanitàries. [2015/3185]  
La disposició addicional quinta de la Llei 55/2003, de 16 de desembre, de l'Estatut Marc del Personal Estatutari dels Servicis de Salut, preveu que «a fi d'homogeneïtzar les relacions de treball del personal de cada un dels centres, institucions o servicis de salut, i a fi de millorar l'eficàcia de la gestió, les administracions sanitàries públiques podran establir procediments per a la integració directa, amb caràcter voluntari, en la condició de personal estatutari, en la categoria i titulació equivalent, dels qui presten servici en estos centres, institucions o servicis amb la condició de funcionari de carrera o en virtut de contracte laboral fix».  
  
Així mateix, el precepte esmentat determina que «es podran establir procediments per a la integració directa del personal laboral temporal i funcionari interí en la condició de personal estatutari temporal, en la categoria, titulació i modalitat que corresponga».  
En les institucions i centres sanitaris de la xarxa assistencial de la Comunitat Valenciana, tot el personal que presta els seus servicis ho fa amb el règim jurídic de personal estatutari, llevat del personal corresponent al colectiu d'informàtica, que ho fa com a personal funcionari, encara que no sempre va tindre el mateix règim jurídic.   
Després del Decret 177/1990, de 29 d'octubre, del Consell, pel qual es va aprovar l'oferta d'ocupació del personal adscrit a les institucions sanitàries del Servici Valencià de Salut per a 1990, els llocs de treball amb funcions d'informàtica en institucions sanitàries es van classificar com a naturalesa laboral i caràcter permanent, i el seu sistema d'ingrés va ser el previst en l'apartat II de l'annex del Decret 69/1986, de 2 de juny, del Consell, pel qual es va aprovar el Reglament de Selecció de Personal i Provisió de Llocs de Treball de la Generalitat, i un any després, el Decret 71/1991, de 29 d'abril, del Consell, que aprova l'oferta d'ocupació per a 1991, va establir la reserva dels llocs de treball d'analista d'aplicacions, analista programador i operador central a funcionaris d'administració especial, incloent-hi els de l'oferta de l'any anterior.  
  
La Resolució de 5 de gener de 2009, del conseller de Sanitat, per la qual es van aprovar les relacions de llocs de treball, de naturalesa funcionarial, la gestió de les quals està atribuïda a la Conselleria de Sanitat que, entre altres, va incloure la «relació de llocs de treball sanitaris de naturalesa funcionarial d'informàtics d'institucions sanitàries».  
D'altra banda, la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, disposa la regulació del model d'estructuració i ordenació de l'ocupació pública, i regula que el personal al seu servici s'estructure en cossos, agrupacions professionals funcionarials i les seues escales corresponents. En eixe sentit, en l'annex III s'ordenen els cossos, agrupacions professionals funcionarials i escales gestionats per la Conselleria de Sanitat i organismes o entitats dependents. En l'annex esmentat no s'inclouen els cossos i escales, si pertoca, en què cal enquadrar els llocs de treball sanitaris de naturalesa funcionarial d'informàtics d'institucions sanitàries, en la mesura que se n'havia previst la modificació de la naturalesa jurídica i l'estatutarització voluntària del personal que els exercix.  
  
És raonable adequar el model de vinculació jurídica al que s'està aplicant amb caràcter general a la resta del personal dels servicis de salut del Sistema Nacional de Salut, en compliment de les previsions legals mencionades, considerant que el model estatutari és el més adequat per a regular les relacions jurídiques específiques del personal que presta els servicis als centres sanitaris, amb les seues pròpies peculiaritats organitzatives.  
La unificació del règim jurídic del personal vinculat als servicis sanitaris permetrà una gestió millor i més adequada dels recursos humans disponibles. La seua adaptació al règim jurídic estatutari, concebut expressament per a adequar-se a la prestació del servici sanitari, permetrà resoldre els problemes que s'estaven produint precisament per eixa falta d'adequació del règim funcionarial que arrossegaven, com succeïa amb el manteniment continuat del funcionament correcte dels sistemes d'informació, imprescindible en l'actualitat i que no tenia un bon encaix en el model anterior. Tot això redundarà en una millora de les aspiracions dels mateixos professionals, i, alhora, en una millora de l'atenció que es presta als ciutadans.  
  
El propòsit d'este decret és transformar el model de relació de treball i crear les categories estatutàries homòlogues corresponents a l'àrea funcional dels servicis informàtics de les nostres institucions i centres sanitaris, a fi d'enquadrar-hi el personal que opte per l'estatutarització de manera voluntària, i regular també l'opció d'integració en el règim estatutari del personal funcionari de carrera, sector administració especial, de l'àrea funcional d'activitats en què presta servicis el colectiu de personal informàtic. Açò permetrà reordenar tant la provisió de places com els processos selectius, incloent-hi titulacions d'accés més coincidents amb els estudis que en l'actualitat es cursen, i que s'ajusten a les funcions que se soliciten. Respecte d'això, la norma dota les noves categories d'una estructura jeràrquica normalitzada ja que obri, d'una banda, la possibilitat de la creació de places de cap de servici, amb el seu grup retributiu corresponent, i també perquè declara que les places de coordinador de projectes de tecnologies de la informació, equivalents a les actuals de tècnic de sistemes, es corresponen amb les d'una direcció de secció de personal de gestió i servicis, i remet, per a proveir-les en ambdós casos, a les normes corresponents per a este tipus de llocs.  
  
  
Finalment, tant la integració del personal com la creació de les categories no comporten cap increment econòmic. D'una banda, perquè el personal ja percep el grau de desenrotllament professional en virtut del que disposa el Decret 85/2007, de 22 de juny, del Consell, pel qual es va aprovar el sistema de desenrotllament professional en l'àmbit de les institucions sanitàries de la Conselleria de Sanitat. I, d'una altra, perquè s'assignen a les noves categories estatutàries els mateixos conceptes retributius i quanties que tenien atribuïts els grups funcionarials, mentre que el pagament de l'atenció continuada de guàrdia que eventualment puguen realitzar es nodrirà del pressupost ja existent amb este fi.  
  
Després de sotmetre's al Consell Jurídic Consultiu de la Comunitat Valenciana, en el dictamen de 12 de juny de 2014, va determinar que tant la creació de categories de personal estatutari com l'extinció o modificació de cossos de personal funcionari havien d'estar emparades en la norma amb rang de llei, cosa que s'ha portat a efecte respectivament en l'article 135 i en la disposició addicional tretzena de la Llei 7/2014, de 22 de desembre, de Mesures Fiscals, de Gestió Administrativa i Financera, i d'Organització de la Generalitat.   
En virtut de tot això, amb la negociació prèvia amb els sindicats presents en la Mesa Sectorial de Sanitat, d'acord amb el que preveu la Llei 7/2007, de 12 d'abril, de l'Estatut Bàsic de l'Empleat Públic, a proposta del conseller de Sanitat, de conformitat amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 2 d'abril de 2015,  
  
DECRETE  
  
CAPÍTOL I  
Objecte i creació de les categories estatutàries  
  
Article 1. Objecte  
L'objecte d'este decret és la creació de les categories de personal estatutari de gestió i servicis de l'àrea funcional d'informàtica, aplicacions i sistemes, en l'àmbit del servici de salut de la Comunitat Valenciana, i també regular el procediment i les condicions per a la integració voluntària en estes categories del personal que ha estat prestant eixes funcions en les nostres institucions sanitàries com a funcionari, segons l'àmbit subjectiu d'aplicació definit en l'article 5.  
  
Article 2. Creació de la categoria estatutària d'enginyer/a d'aplicacions i sistemes  
1. Es crea la categoria estatutària d'enginyer/a d'aplicacions i sistemes.  
2. Naturalesa jurídica: estatutària.  
3. Règim jurídic: Llei 55/2003, de 16 de desembre, de l'Estatut Marc del Personal Estatutari dels Servicis de Salut.  
4. Grup professional: A1.  
5. Titulació exigida per a l'accés: llicenciatura en Informàtica, enginyeria en Informàtica o grau universitari en Enginyeria Informàtica.  
  
6. Funcions:  
a) En l'àmbit dels sistemes d'informació, dissenyar i implantar sistemes físics i recomanar millores per a estos, desenrotllar les especificacions de disseny i planificar el maquinari necessari per a implantar el disseny.  
b) Vetlar per la bona organització i operació del Centre de Processament de Dades (CPD), els servidors, les comunicacions i tots els equips informàtics i electrònics involucrats en els llocs de treball de l'organització a què pertany, i orientar tots els recursos disponibles a garantir la seguretat, capacitat i continuïtat dels servicis de Tecnologies de la Informació (TI).  
c) Adoptar o generar directrius, polítiques i normes respecte als sistemes i les aplicacions.  
d) Controlar i gestionar els recursos dels sistemes i dels nivells de servici.  
e) Realitzar el diagnòstic de problemes en l'àmbit dels sistemes i comunicacions.  
f) Participar, junt amb el cap de projecte, en la definició o millora de processos en l'àmbit de l'atenció i la gestió sanitària, analitzant i definint els nous requeriments i necessitats d'aplicacions i sistemes, i també els impactes en els sistemes i en els processos.  
g) Gestionar projectes informàtics, disseny i desenrotllament de programari.  
h) Participar en el desenrotllament dels plans de sistemes i de seguretat informàtica, d'acord amb les tasques encomanades a la seua responsabilitat, i en línia amb les estratègies i polítiques de gestió marcades.  
i) Participar en la implantació, gestió i evolució dels sistemes d'informació que se li encomanen, durant el cicle de vida complet del sistema, tenint en compte l'aplicació correcta, junt amb els departaments jurídics, de totes les normes legals referents a seguretat i privacitat de la informació.  
j) Planificar, preparar i impartir formació a usuaris interns sobre les aplicacions en explotació i qualsevol matèria relacionada amb les TI per a la qual estiga capacitat.  
k) Realitzar les funcions que se li encomanen en el seu departament en relació amb la seua categoria i el seu àmbit de responsabilitat.  
7. Retribucions: les assignades en l'annex III.  
  
Article 3. Creació de la categoria d'analista programador i de sistemes  
1. Es crea la categoria d'analista programador i de sistemes.  
2. Naturalesa jurídica: estatutària.  
3. Règim jurídic: Llei 55/2003, de 16 de desembre, de l'Estatut Marc del Personal Estatutari dels Servicis de Salut.  
4. Grup professional: A2.  
5. Titulació exigida per a l'accés: diplomatura universitària en Informàtica, Enginyeria Tècnica en Informàtica o grau universitari en Enginyeria Informàtica.  
6. Funcions:  
a) Administrar el CPD, els servidors, les comunicacions i tots els equips involucrats en els llocs de treball de l'organització a què pertany.   
  
b) Supervisar, administrar i gestionar el sistema de seguretat d'accés als sistemes informàtics i de comunicacions en el seu àmbit d'actuació.  
  
c) Resoldre incidències i problemes en els sistemes d'informació i les comunicacions.  
d) Colaborar en el desenrotllament de plans de sistemes i de seguretat informàtica, avaluant necessitats per al dimensionament correcte dels servicis que es volen oferir.  
e) Dissenyar i desenrotllar programari.  
f) Dur a terme l'administració i manteniment correctiu i evolutiu de les aplicacions informàtiques del seu entorn d'atenció i gestió sanitària.  
  
g) Analitzar, dissenyar, desenrotllar i implantar sistemes d'informació, aplicant metodologies de gestió de projectes informàtics, i contribuint a la millora dels processos administratius o assistencials.  
  
h) Vetlar per l'aplicació correcta de totes les normes legals referents a seguretat d'informació i organització dels sistemes.  
i) Preparar i impartir formació a usuaris interns sobre les aplicacions en explotació i qualsevol matèria relacionada amb les TI per a la qual estiga capacitat.  
j) Realitzar qualsevol tasca que li siga encomanada en el seu àmbit d'actuació i dins de les funcions pròpies de la categoria.  
7. Retribucions: les assignades en l'annex III.  
  
Article 4. Creació de la categoria estatutària de tècnic/a d'informàtica  
1. Es crea la categoria estatutària de tècnic/a d'informàtica.  
2. Naturalesa jurídica: estatutària.  
3. Règim jurídic: Llei 55/2003, de 16 de desembre, de l'Estatut Marc del Personal Estatutari dels Servicis de Salut.  
4. Grup professional: C1.  
5. Titulació exigida per a l'accés: cicle formatiu de grau mitjà de formació professional de la família d'informàtica i telecomunicacions o equivalent.  
6. Funcions:  
a) Seguir els procediments establits per a l'operació i monitorització de servidors i equips de comunicacions, gestió de còpies de seguretat, instalació d'aplicacions corporatives. Colaborar en l'elaboració de procediments i documentació tècnica.  
b) Gestionar estoc d'equipament informàtic i mantindre la base de dades de l'inventari tècnic.  
c) En general, realitzar les operacions que se li encomane per a garantir la seguretat, capacitat i continuïtat dels servicis informàtics i de comunicacions, i per a la correcta aplicació de totes les normes legals referents a seguretat d'informació i organització dels sistemes informàtics i de comunicacions.   
d) Extraure la informació necessària dels sistemes per a valorar el correcte ús i dimensionament dels servicis TI oferits.  
e) Administrar la microinformàtica, ofimàtica i llocs client, gestionant les incidències d'usuari i avaries en l'equipament, establint quan es requerisca la comunicació amb els suports contractats.  
  
f) Gestionar usuaris en els sistemes d'informació i també la gestió del correu electrònic corporatiu.  
g) Preparar consultes i informes, i també la programació de components programari i aplicacions petites.  
h) Preparar i impartir formació a usuaris interns sobre les aplicacions en explotació i qualsevol matèria relacionada amb les TI per a la qual estiga capacitat.  
i) Realitzar qualsevol tasca que li siga encomanada en l'àmbit de les TI dins de les funcions pròpies de la categoria.  
7. Retribucions: Les assignades en l'annex III.  
  
  
CAPÍTOL II  
De la integració del personal  
  
Article 5. Àmbit subjectiu  
1. Este procediment d'integració s'aplicarà al personal funcionari de carrera d'administració especial de l'àrea de sistemes i informàtica, la gestió del qual es troba conferida a la Conselleria de Sanitat per desenrotllar la seua funció en el si de les seues institucions sanitàries, i que pertany a les categories següents:  
a) Analista d'aplicacions.  
b) Analista programador.  
c) Operador central.  
2. Podrà optar a la integració en la nova categoria estatuària homòloga a cada una de les categories funcionarials esmentades, segons la taula d'equivalències que s'adjunta a este decret com a annex II, el personal funcionari de carrera que acredite el requisit de titulació exigit per a la categoria estatutària corresponent a la funcionarial d'origen. Alhora, s'inclou també en l'annex II la denominació dels llocs de treball de les categories funcionarials que són objecte d'integració junt amb la categoria estatutària i denominació del lloc de treball de naturalesa estatutària en què es transforma i sobre el qual es realitza l'opció d'integració.  
  
3. El personal que opte a la integració haurà de trobar-se en la data de convocatòria del procediment d'integració en alguna de les situacions administratives següents:  
a) En servici actiu.  
b) En situació que implique reserva de lloc de treball.  
c) En altres situacions administratives sense reserva del lloc de treball, sempre que es donen les dos circumstàncies següents: haver accedit a la situació esmentada des d'un lloc de treball d'algun dels centres sanitaris d'institucions sanitàries des d'alguna de les categories esmentades i no haver transcorregut el temps màxim de reingrés previst en cada cas.  
  
Article 6. Òrgans competents  
Correspon a l'òrgan competent en matèria de recursos humans de la sanitat resoldre les solicituds d'integració en el règim estatutari del personal inclòs en l'àmbit d'aplicació d'este decret.  
  
Article 7. Procediment  
1. L'opció d'integració serà voluntària. Hi haurà un primer procés d'integració que s'iniciarà amb l'entrada en vigor d'este decret. El seu procediment serà el que es descriu en els punts següents. El personal que no s'haja integrat en eixe primer procés podrà solicitar-ho una vegada haja transcorregut un any des de la resolució d'integració.  
  
2. El termini de presentació de solicituds serà de vint dies naturals a partir de l'endemà de la publicació d'este decret, segons el model d'instància que s'inclou com a annex I. A la instància s'adjuntarà una fotocòpia compulsada de la titulació exigible per a l'accés a la categoria de què es tracte. La resta de circumstàncies de fet i de dret que faculten la integració seran comprovades d'ofici per l'administració des dels seus propis arxius. Si no consta algun requisit, es requerirà l'interessat, que tindrà el termini de quinze dies hàbils per a aportar la documentació oportuna. En vista de tot això, es resoldrà.  
  
3. La resolució d'integració contindrà la referència a la categoria estatutària en què el solicitant resulta integrat, la plaça que ocupa i la data d'efectivitat de la integració. La resolució que desestime la integració expressarà els motius, d'acord amb els exigits en este decret. En ambdós casos la notificació es realitzarà per mitjà de la publicació en el Diari Oficial de la Comunitat Valenciana, amb la indicació dels recursos pertinents, i també per mitjà de la notificació personal als interessats.  
  
Article 8. Efectes de la integració  
1. El personal que resulte integrat adquirirà la condició de personal estatutari fix amb tots els drets i obligacions inherents a la categoria en què s'haguera integrat i ple sotmetiment a la Llei 55/2003, de 16 de desembre, i la resta de normes aplicables al personal estatutari del Sistema Nacional de Salut.  
Després de la integració, el personal funcionari serà declarat, respecte a la categoria funcionarial d'origen, en la situació d'excedència voluntària automàtica per prestar servicis en el sector públic.  
2. A les persones que adquirisquen la condició de personal estatutari se'ls expedirà el nomenament corresponent. El personal que s'integre des de la situació d'actiu prendrà possessió sense solució de continuïtat en el mateix lloc de treball i amb el mateix tipus de nomenament que exercira. El personal que s'integre des d'una situació administrativa amb reserva de lloc de treball prendrà possessió formal del mateix lloc i continuarà en la mateixa situació. Al personal que s'integre des d'una situació d'excedència sense reserva de lloc de treball se'l declararà en la mateixa situació com a estatutari, respectant el temps transcorregut en el seu còmput i terminis de permanència, als efectes de reingrés.  
3. Els llocs de naturalesa funcionarial de les categories que s'integren seran amortitzats quan finalitze el procediment d'integració, i se'n crearan simultàniament altres de naturalesa estatutària en un nombre igual als llocs amortitzats i ajustant-se a la taula d'equivalències de l'annex II.  
4. Al personal integrat se li respectarà a tots els efectes l'antiguitat que tinga reconeguda en el moment d'integrar-se. Els triennis que es reconeguen amb data posterior a la integració ho seran conforme al règim aplicable al personal estatutari. El temps transcorregut des del perfeccionament de l'últim trienni com a personal funcionari serà computat als efectes de reconeixement d'un nou trienni com a personal estatutari.  
5. Es continuarà aplicant el model de carrera professional regulat en el Decret 85/2007, de 22 de juny, del Consell, pel qual es va aprovar el sistema de desenrotllament professional en l'àmbit de les institucions sanitàries de la Conselleria de Sanitat.  
6. Els servicis que s'hagen prestat en les places de naturalesa funcionarial seran considerades, tant als efectes de processos selectius, com de promoció professional o de concurs, com a servicis prestats en les noves categories estatutàries equivalents.  
  
Article 9. Personal no integrat  
El personal inclòs en l'àmbit d'aplicació d'este decret que no opte per la integració o que, després d'haver-hi optat, no acredite el requisit de titulació per a la categoria equivalent mantindrà el règim jurídic, retributiu i de condicions de treball que derive de la seua situació d'origen, sense perjuí que la seua prestació de servicis es realitze sobre la plaça creada de naturalesa estatutària, de manera que s'adaptarà a les característiques i organització de l'àrea funcional d'informàtica dels centres sanitaris.  
  
DISPOSICIONS ADDICIONALS  
  
Primera. Personal funcionari temporal  
Les places exercides per personal funcionari interí en una plaça vacant de les categories que són objecte d'integració es transformaran en les places corresponents de caràcter estatutari. Al personal que les exercisca, sempre que reunisca els requisits de titulació exigida, se li expedirà un nomenament interí en plaça vacant de caràcter estatutari. El personal interí en plaça reservada el titular de la qual haja optat a la integració se li expedirà, amb les mateixes condicions, un nomenament interí de substitució de caràcter estatutari.  
  
Segona. Estructura jeràrquica de l'Àrea Funcional d'Informació, Aplicacions i Sistemes d'Institucions Sanitàries de la Conselleria de Sanitat  
Amb la normalització dins del règim d'ocupació estatutari del personal que presta servicis en l'àrea funcional d'Informació, Aplicacions i Sistemes d'Institucions Sanitàries de la Conselleria de Sanitat, la seua estructura jeràrquica serà l'habitual de cap de servici, cap de secció i llocs bàsics. Com a direccions de servici de personal estatutari de gestió i servicis es crearan per a esta àrea funcional, quan les necessitats i volum de personal del departament així ho exigisca i en la mesura que la disponibilitat pressupostària ho permeta, llocs de cap de servici de Sistemes d'Informació i Servicis. Així mateix, els llocs de coordinador/a de Projectes en Tecnologies de la Informació i la Comunicació, que equivalen als antics llocs funcionarials de tècnic de sistemes, tenen el caràcter de caps de secció de personal de gestió i servicis. La provisió d'ambdós llocs de direcció es portarà a efecte pel procediment establit amb este fi en la norma vigent reguladora de la selecció i provisió de llocs de treball de personal estatutari de la Conselleria de Sanitat. Podrà accedir a la provisió d'ambdós llocs de direcció personal tant de la categoria d'enginyer d'aplicacions i sistemes (A1) com de la categoria d'analista programador i de sistemes (A2). Les retribucions d'estos llocs de treball es detallen en els grups retributius corresponents recollits en l'annex III.  
  
  
  
Tercera. Jornada complementària de guàrdia  
El personal de les categories estatutàries d'enginyer d'aplicacions i sistemes i analista programador i de sistemes podrà prestar jornada complementària de guàrdia en les modalitats de presència física i de localització quan les circumstàncies del servici ho exigisquen i siga requerit per a això. La composició i organització del dispositiu de guàrdia haurà de ser autoritzat per a cada departament d'acord amb les seues necessitats per la subdirecció general de Sistemes d'Informació per a la Salut o òrgan en cada moment equivalent. La retribució corresponent es recull com a annex III d'este decret, com a addició a la taula VI de les taules retributives. Aplicable al personal d'institucions sanitàries dependents de la Conselleria de Sanitat.  
  
Quarta. No-increment del gasto  
Tant el procés d'integració del personal com la conversió de places en les respectives categories no comportaran cap increment econòmic.  
  
  
DISPOSICIONS TRANSITÒRIES  
  
Primera. Complement personal transitori  
Al personal integrat que perceba retribucions íntegres, excloent-ne les quanties d'antiguitat o triennis, en còmput anual superiors a les corresponents a la categoria d'integració, se li reconeixerà un complement personal transitori per la diferència, que tindrà caràcter absorbible pels increments retributius futurs, d'acord amb el que preveuen les successives lleis de pressupostos de la Generalitat.  
  
Segona. Requisits de titulació per al personal funcionari de carrera  
  
El personal funcionari de carrera de l'àmbit subjectiu descrit en este decret podrà, per una sola vegada, optar a integrar-se en la categoria estatutària equivalent a la funcionarial a què va accedir amb l'acreditació prèvia de la titulació que va constituir el seu requisit d'accés, sempre que siga suficient per al grup de classificació professional on s'enquadra la titulació exigida en la categoria estatutària mencionada.   
  
Tercera. Requisits de titulació per al personal funcionari interí o provisional  
Per una sola vegada, el personal que ocupe de forma interina o provisional places de l'àmbit d'integració d'este decret podrà continuar exercint-les, fins que es proveïsquen reglamentàriament, quan acredite una titulació suficient per al grup de classificació professional on s'enquadra la nova categoria estatutària, sobre la qual s'expedirà el nomenament estatutari corresponent d'acord amb la naturalesa de la plaça.   
  
  
DISPOSICIÓ DEROGATÒRIA  
  
Única. Normes que es deroguen  
Queden derogades totes les disposicions que del mateix rang o d'un rang inferior s'oposen a este decret.  
  
DISPOSICIONS FINALS  
  
Primera. Habilitació de desplegament reglamentari   
Es faculta a la persona titular de la Conselleria de Sanitat per a dictar les disposicions necessàries per al desplegament del que establix este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 2 d'abril de 2015  
  
El president de la Generalitat,  
ALBERTO FABRA PART  
  
El conseller de Sanitat,  
MANUEL LLOMBART FUERTES


Còpia Permalink ELI